Tarmo Loodus

Tarmo Loodus (sündinud 18. veebruaril 1958 Lihulas) on Eesti poliitik, pedagoog ja koolijuht. Loodus kuulub erakonda Isamaa ja Res Publica Liit, alates 25. oktoobrist 2005 oli ta Viljandi linnavolikogu esimees. Samuti on ta 2004. aastast Viljandi Kutseõppekeskuse direktor ja Viljandi Jaani koguduse juhatuse esimees.
Loodus on õppinud Võidula algkoolis, Pärnjõe 8-klassilises koolis ja Vändra Keskkoolis (lõpetas aastal 1976). Ta on lõpetanud Tallinna Pedagoogilise Instituudi tööõpetuse ja üldtehniliste distsipliinide õpetaja erialal.
1977–80 töötas Loodus instruktorina Tallinna Matkaklubis, 1980–1981 spordimetoodikuna tootmiskoondises Norma, 1984–1986 Kaisma 9-klassilise kooli õpetajana. 1986. aastast töötas ta koolijuhina: 1986–1989 oli ta Pärnjõe 9-klassilise kooli direktor, 1989–1996 Jakobsoni gümnaasiumi direktor, 2004. aastast Viljandi Ühendatud Kutsekeskkooli direktor, õpetaja ja lektor. 2004–2008 oli Loodus lektor Tartu Ülikooli avatud ülikoolis.
Poliitikasse tuli Tarmo Loodus 1989, kui ta valiti Viljandimaa Maavolikogu liikmeks. Ta oli ka Eesti Kongressi liige.
1993. aastal astus Loodus erakonda Isamaa, kohalikel valimistel pääses ta Viljandi linnavolikokku, kus oli kolm aastat volikogu aseesimees. 1996. aastal võitis Isamaa Viljandis valimised ning Loodusest sai Viljandi linnapea 1999. aastani. 1999. aasta valimistel moodustasid Viljandis koalitsiooni Reformierakond ja Keskerakond, seepeale kutsus peaminister Mart Laar Looduse valitsusse. Ta oli siseminister Mart Laari teises valitsuses 9. novembrist 1999 28. jaanuarini 2002.
Ministrina püüdis Loodus viia läbi haldusreformi, milles jäänuks alles vaid 60 kohalikku omavalitsust toonase enam kui 200 asemel. Taolise reformi õigsust on ta kinnitanud ka hiljem.
2002. aastal sai Loodusest Isamaaliidu peasekretär.
Enne Isamaaliidu ja Res Publica liitumist kuulus Tarmo Loodus Isamaaliitu. IRL-i kahe tiiva vastanduses on ta liigitanud ennast endiste isamaalaste ehk kampsunite hulka: "Küllap on praegusel juhul tegu erinevate poliitiliste kultuuridega. Meie, endised isamaalased ehk niinimetatud kampsunid, oleme võib-olla tõesti vanamoodsad ja tähtsustame põikpäiselt teatud väärtusi. Noored näevad asju teisiti."
2008. aastal kuulus Loodus ka Viiratsi vallavalitsusse.
2008. aasta oktoobris tunnistas politsei Looduse kahtlustatavaks kriminaalkuriteos, kui teda süüdistati koolidirektorina õpilase suhtes vägivalla rakendamises. Kriminaalasi lõpetati siiski kuriteokoosseisu puudumise tõttu.
2011. aasta elamislubade skandaali ajal kritiseeris Loodus IRLi volikogu otsust jätta ametisse siseminister Ken-Marti Vaher, kes Looduse arvates pidanuks võtma poliitilise vastutuse ja tagasi astuma.
2013. aasta augustis jõudis ajakirjandusse teade, et linnavolikogu esimees Tarmo Loodus ja abilinnapea Ardo Agasild segasid purjuspäi Viljandi ansambli Paabel esinemist rahvusvahelistel hansapäevadel Saksamaal Herfordis. Looduse sõnul "see oligi selline lõbus pidu". Skandaali tõttu loobus ta kandideerimast Viljandi linnapeaks 2013. aasta kohalike omavalitsuste valimistel, tema asemel sai IRLi kandidaadiks Ando Kiviberg.
Eesti haldusreformis pooldab Loodus 60 omavalitsuse allesjätmist. Taolist reformi püüdis ta läbi viia valitsuse
Tarmo Loodus kuulub poliitilisse ühendusse Vaba Isamaaline Kodanik.
2011. aastal valiti ta Eesti Vibuliidu presidendiks.